## Odluka o osnovicama osiguranja za obračunavanje i plaćanje doprinosa i za ostvarivanje prava iz mirovinskog osiguranja osoba koje samostalno obavljaju profesionalnu djelatnost, vrhunske športaše i šahiste, svećenike, redovnike, redovnice i ostale vjerske službenike

### NN 35/2000 (31.3.2000.), Odluka o osnovicama osiguranja za obračunavanje i plaćanje doprinosa i za ostvarivanje prava iz mirovinskog osiguranja osoba koje samostalno obavljaju profesionalnu djelatnost, vrhunske športaše i šahiste, svećenike, redovnike, redovnice i ostale vjerske službenike

# HRVATSKI ZAVOD ZA MIROVINSKO OSIGURANJE

**829**

Na temelju članka 141. točke 3. Zakona o mirovinskom
osiguranju (»Narodne novine«, broj 102/98), članka
19. točke 1. i članka 20. točke 11. Statuta
Hrvatskog zavoda za mirovinsko osiguranje (»Narodne novine«,
broj 163/98), Upravno vijeće Hrvatskog zavoda za mirovinsko
osiguranje, na sjednici održanoj 28. ožujka 2000. donosi

## ODLUKU

### O OSNOVICAMA OSIGURANJA ZA OBRAČUNAVANJE I PLAĆANJE DOPRINOSA I ZA OSTVARIVANJE PRAVA IZ MIROVINSKOG OSIGURANJA OSOBA KOJE SAMOSTALNO OBAVLJAJU PROFESIONALNU DJELATNOST, VRHUNSKE ŠPORTAŠE I ŠAHISTE, SVEĆENIKE, REDOVNIKE, REDOVNICE I OSTALE VJERSKE SLUŽBENIKE

Članak 1.

Ovom odlukom utvrđuju se osnovice osiguranja za obračunavanje
i plaćanje doprinosa i za ostvarivanje prava iz mirovinskog
osiguranja za osiguranike iz članka 11. točke 2.
i 3. i članka 14. Zakona o mirovinskom osiguranju (u daljnjem
tekstu: ZOMO):

1. za osobe koje u skladu s posebnim propisima samostalno obavljaju
profesionalnu djelatnost kao što su odvjetnici, liječnici,
zubari, umjetnici, novinari, odgajatelji, lektori, prevoditelji,
primalje i drugi (članak 11. točka 2. ZOMO)

2. za vrhunske športaše i šahiste, ako nisu osigurani
po drugoj osnovi (članak 11. točka 3. ZOMO)

3. za svećenike, redovnike, redovnice i ostale vjerske službenike
za vrijeme službe za vjersku zajednicu, ako nisu obvezno
osigurani po drugoj osnovi (članak 14. ZOMO).

Članak 2.

Osnovice osiguranja za obračunavanje i plaćanje doprinosa
i za ostvarivanje prava iz mirovinskog osiguranja iz članka
1. ove odluke su osnovice određene prema stupnju stručne
spreme i to:

1) za osiguranike koji imaju stručnu spremu sedmog ili
osmog stupnja (VSS) u svoti od 5.420,00 kn

2) za osiguranike koji imaju stručnu spremu petog ili šestog
stupnja (VŠS ili VKV radnici) u svoti od 5.188,00 kn

3) za osiguranike koji imaju stručnu spremu trećeg
ili četvrtog stupnja (SSS ili KV radnici) u svoti od 3.942,00
kn

4) za osiguranike koji imaju stručnu spremu prvog ili drugog
stupnja (niža stručna sprema ili PKV radnik) u svoti
od 2.953,00 kn

5) za osiguranike koji nemaju stručnu spremu u svoti od
2.486,00 kn.

Članak 3.

Osiguranici iz članka 2. točke 1. do 5. ove odluke
na temelju pismenog zahtjeva, u skladu s odredbom članka
144. ZOMO, mogu izabrati višu osnovicu osiguranja od osnovice
iz članka 1. ove odluke.

Više osnovice osiguranja utvrđuju se posebnom odlukom
Zavoda.

Članak 4.

Za sve osiguranike za koje je obvezu plaćanja doprinosa
za svoje članove preuzela Hrvatska zajednica samostalnih
umjetnika primjenjivat će se osnovica osiguranja sedmog
ili osmog stupnja (VSS) u svoti od 5.420,00 kn, bez obzira na
stvarnu stručnu spremu osiguranika.

Članak 5.

Doprinos za mirovinsko osiguranje osoba iz članka 2. ove
odluke obračunava se i plaća prema zakonom utvrđenoj
stopi za mirovinsko osiguranje na pripadajuću osnovicu osiguranja,
a način obračunavanja i plaćanja doprinosa
utvrđuje se Pravilnikom o načinu obračunavanja
i plaćanja doprinosa za mirovinsko osiguranje (»Narodne
novine«, broj 3/99).

Članak 6.

Na dan stupanja na snagu ove odluke prestaje vrijediti Odluka
o osnovicama osiguranja za obračunavanje i plaćanje
doprinosa i za ostvarivanje prava iz mirovinskog osiguranja osoba
koje samostalno obavljaju profesionalnu djelatnost, vrhunske športaše
i šahiste, svećenike, redovnike, redovnice i ostale
vjerske službenike (»Narodne novine«, broj 1/99).

Članak 7.

Ova odluka stupa na snagu sljedećeg dana nakon objave u
»Narodnim novinama«, a primjenjuje se od 1. travnja
2000.

Klasa: 140-13/00-01/2212
Urbroj: 341-99-01/00-20
Zagreb, 28. ožujka 2000.

Predsjednik
Upravnog vijeća Hrvatskog zavoda
za mirovinsko osiguranje
**prof. dr. sc. Željko Potočnjak,** v. r.

Odluka, NN 35/2000-829